Terry Pratchett

SANTA A JEHO FALOŠNÁ BRADA

Ilustroval Mark Beech

Ukážka z elektronickej knihy

First published under title FATHER CHRISTMAS’S FAKE BEARD

by Doubleday, a part of the Penquin Random House group of companies in 2017.

The stories containted in this collection were originally published as follows:

‘Father Christmas’s Fake Beard’ – Western Daily Press (1989, original title. ‘Santa Claus’s... when he behaves just like Father Christmas should in a toy shop’s grotto’); ‘The Blackbury Pie’ – Bucks Free Press (1967, original title: ‘The Story of the Blackbury Pie’); ‘Prod-Ye-A Diddle Oh!’ – Western Daily Press (1971); ‘A Very Short Ice Age’ – Bath West Evening Chronicle (1978, original title: ‘Snow, Snow, Thick Thick Snow’); ‘The Computer Who wrote to Father Christmas’ – Western Daily Press (1988, original title: ‘The Computer who wrote to Santa Claus’); ‘Good King Wennces-lost’* – Bucks Free Press (1969); ‘The Weatherchick’* – Bucks Free Press (1972); ‘Judgement Day for Father Christmas’ – Western Daily Press (1992, original title: ‘Judgement Day for Santa Claus’); ‘The Abomitable Snow-baby’* – Bucks Free Press (1968); ‘The Twelve Gifts of Christmas’* – Bucks Free Press (1968); ‘Father ChristmaS Goes to Work at the Zoo’* – Bucks Free Press (1973)

* These stories were previously untitled, and so these titles have been attributed for the purpose of this collection

Discworld® is a trademark registered by Terry Pratchett

The moral right of the author and illustrator has been asserted.

Prvý raz vyšlo ako FATHER CHRISTMAS’S FAKE BEARD

v Doubleday, súčasti Penquin Random House group of companies v roku 2017.

Text copyright © Terry and Lyn Pratchett 2017

Illustration by Mark Beech

Illustration © The Random House Group Ltd.,2017

Published by arrangement with Random House Children’s Publishers UK, a division of The Random House Group Limited. Text copyright © Terry and Lyn Pratchett 2017

Translation © Vladislav Gális 2018

Slovak edition © Vydavateľstvo SLOVART, spol. s r. o., 2018

Všetky práva vyhradené. Žiadna časť tejto knihy sa nesmie reprodukovať ani šíriť v akejkoľvek forme alebo akýmikoľvek prostriedkami, či už elektronickými, alebo mechanickými, vo forme fotokópií či nahrávok, respektíve prostredníctvom súčasného alebo budúceho informačného systému bez predchádzajúceho písomného súhlasu vydavateľa.

ISBN 978-80-556-3698-6

www.slovart.sk

Vytvorenie elektronickej verzie Dibuk, s. r. o., 2019

Táto kniha je venovaná Terryho čitateľom na celom svete, ktorí vždy trpezlivo čakali, či si pod stromčekom nájdu najnovšieho Pratchetta.

Nových románov sa už možno nedočkáte, ale koľko toho Terry stihol!

Všetkým vám želám šťastnú a veselú Noc prasacej hliadky!

Rob Wilkins

The Chalke Valley, jún 2017

SANTA A JEHO FALOŠNÁ BRADA

Od: F. P. Galimatiáš

riaditeľ personálneho oddelenia

supermarket Vresco

Pre: J. Pchan

oddelenie hračiek

Ako dobre viete, pán Bobo Trubiroh, ktorý v našej zimnej jaskynke zvyčajne vystupuje v úlohe Santu, je momentálne zaneprázdnený, lebo pomáha polícii objasňovať, prečo sa v jeho kôlni v záhradkárskej osade našlo 150 videorekordérov.

Pre nás to znamená, že máme santovský personálny problém. Našťastie nám pošta práve včas doručila žiadosť o zamestnanie od istého pána Klausa, ktorý píše, že hľadá prácu na sviatky.

V žiadosti uvádza, že je pôvodom zo severného Laponska, ale ja som mu už dal na vedomie, že sme prijali firemnú politiku nediskriminácie, takže do jeho pôvodu nás nič nie je, navyše, naozaj si neviem spomenúť, čo také by sme mohli vyčítať niekomu z Laponska, aj keby sme chceli. Dodáva, že momentálne je bez strechy nad hlavou, pretože pod jeho domom sa vynorila ponorka, ale to azda len žartuje.

Prijal som ho a začne od pondelka. Prinesie si vlastný kostým a nebude potrebovať ani falošnú bradu.

Od: F. P. Galimatiáš

riaditeľ personálneho oddelenia

supermarket Vresco

Pre: pán Klaus

predavač na dobu určitú

oddelenie hračiek

Dnes bol za mnou môj brat. Je nesmierne pobúrený. Dovoľujem si Vám pripomenúť, že za tých 75 pencí, ktoré deti platia pri vstupe do zimnej jaskynky, má každé z nich nárok očakávať od Santu tieto služby:

1. Jedno „ho-ho“, prípadne aj tretie „ho“, ak to čas dovolí.

2. Jedno „Ahoj, chlapček/dievčatko/človiečik“, a ak je to vhodné, tak aj otázku: „Bol-a si dobrý/-á?“

3. Jeden plastový Bleskodróm (v prípade mladých pánov) ALEBO jednu plastovú súpravu sponiek s dizajnom Zúrivej tchorice (v prípade mladých dám).

V NIJAKOM prípade nesmiete deťom ponúkať, aby sa obslúžili samy. A to ani vtedy, a to osobitne zdôrazňujem, ak za tým dodáte „ho-ho-ho“.

Isteže chápem, ako ste napísali, že deti si pýtali rôzne hračky, ale tu ide o marketingové záležitosti, ktorým podľa mojej skromnej mienky úplne nerozumiete.

Od: F. P. Galimatiáš

riaditeľ personálneho oddelenia

supermarket Vresco

Pre: pán Klaus

predavač na dobu určitú

oddelenie hračiek

Musím Vám oznámiť, že som len s veľkými ťažkosťami presvedčil pani Draholínu Prepelicovú, ktorá u nás pracuje ako predavačka, aby nepodala výpoveď.

Pani Prepelicová je už tri roky Santovou pomocníčkou a ani raz nebol dôvod sťažovať sa na jej služby. Jej povinnosti sa však končia, keď uvedie deti do zimnej jaskynky. Vresco od nej určite neočakáva, že bude vyrábať hračky. My hračky nevyrábame, ale predávame – a to je niečo, čomu Vy očividne stále nerozumiete. A neopovážte sa ju ešte raz osloviť „škriatok“. Práve toto ju hlboko ranilo. Verte mi, naštudoval som si odbornú literatúru a osoba vysoká 142 centimetrov sa za škriatka určite nepovažuje.

Od: J. Pchan

oddelenie hračiek

Pre: F. P. Galimatiáš

riaditeľ personálneho oddelenia

Vážený pán Galimatiáš,

bez urážky, zamestnali ste blázna. Našiel som ho civieť na Smrtonosný kanón (17,99 libry) a spýtal sa ma, čo to je. Vysvetlil som mu, že vo filme RoboDozor tým hlavný hrdina páli do ľudí, ktorí zaparkovali auto na preškrtnutom mieste, a on vyhlásil: „A to má byť hračka?“ Povedal to veľmi urážlivým tónom a pokračoval kázňou o pokoji ľuďom dobrej vôle.

Upratovači mi hlásili, že v zimnej jaskynke ráno našli sobí trus. Je to podozrivé, lebo soby máme z plastu.

Od: Albert Nožíček

vedúci ochranky

Pre: J. Pchan

oddelenie hračiek

Nič dobré mu z očí nehľadí. Typom s takou bradou sa nedá veriť. Navyše, zo zimnej jaskynky sa každú noc ozýva pílenie a búchanie, ale keď tam nazriem, nič tam nie je. A ešte čosi. Viem, že v tomto ročnom období máme veľa brigádnikov, ale moji chlapi vravia, že videli z kútov vykukovať malé tváričky. A niekto kradne z oddelenia domácich majstrov nástroje a materiál!

Od: J. Pchan

oddelenie hračiek

Pre: Piotr Košulka

vykurovací technik

Čo sa to porobilo s kúrením v oddelení hračiek?! Je tam ako na severnom póle!

Od: F. P. Galimatiáš

riaditeľ personálneho oddelenia

Pre: pán Klaus

predavač na dobu určitú

oddelenie hračiek

Som pevne presvedčený, že na Štedrý deň by sme sa VŠETCI radi odobrali domov skôr. Supermarket však zostane otvorený až do ôsmej večer, keď ešte prichádzajú neskorí zákazníci. Ani Vy neodídete skôr, Vaša žiadosť sa zamieta a je mi ukradnuté, že – ako tvrdíte – nastupujete do iného zamestnania. Pre Vás nebudeme zatvárať zimnú jaskynku skôr. Okrem toho, kto už nastupuje do zamestnania na Štedrý deň?

Koniec ukážky

Table of Contents

Titulná strana

Predná tiráž

SANTA A JEHO FALOŠNÁ BRADA